CELEX: 32020R2097
Language: ro
Date: 2020-12-15 00:00:00
Title: Regulamentul de punere în aplicare (UE) 2020/2097 al Comisiei din 15 decembrie 2020 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului, în ceea ce privește Standardul Internațional de Raportare Financiară 4 (Text cu relevanță pentru SEE)

16.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 425/10
               
            
         REGULAMENTUL DE PUNERE ÎN APLICARE (UE) 2020/2097 AL COMISIEI
         din 15 decembrie 2020
         de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului, în ceea ce privește Standardul Internațional de Raportare Financiară 4
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (1), în special articolul 3 alineatul (1),
         întrucât:
         
                     (1)
                  
                  
                     Prin Regulamentul (CE) nr. 1126/2008 al Comisiei (2) au fost adoptate anumite standarde internaționale de contabilitate și interpretări existente la 15 octombrie 2008.
                  
               
                     (2)
                  
                  
                     La 25 iunie 2020, Consiliul pentru Standarde Internaționale de Contabilitate a publicat prelungirea derogării temporare de la aplicarea IFRS 9 [amendamente la Standardul Internațional de Raportare Financiară (IFRS) 4 Contracte de asigurare].
                  
               
                     (3)
                  
                  
                     Amendamentele la IFRS 4 au scopul de a remedia consecințele contabile temporare produse de intrarea în vigoare la date diferite a IFRS 9 Instrumente financiare și a viitorului IFRS 17 Contracte de asigurare. În special, amendamentele la IFRS 4 prelungesc termenul de expirare a derogării temporare de la aplicarea IFRS 9 până în 2023, pentru a alinia data intrării în vigoare a IFRS 9 la noul IFRS 17.
                  
               
                     (4)
                  
                  
                     Regulamentul (UE) 2017/1988 al Comisiei (3) prevede data de 1 ianuarie 2021 ca dată de expirare a amânării opționale a aplicării IFRS 9 pentru entitățile care desfășoară în principal activități de asigurare, inclusiv sectorul de asigurări al unui conglomerat financiar care intră sub incidența Directivei 2002/87/CE a Parlamentului European și a Consiliului (4).
                  
               
                     (5)
                  
                  
                     Acestor entități ar trebui să li se permită să amâne utilizarea IFRS 9 de la 1 ianuarie 2021 până la 1 ianuarie 2023.
                  
               
                     (6)
                  
                  
                     După consultările cu Grupul Consultativ European pentru Raportare Financiară, concluzia Comisiei este că amendamentele la IFRS 4 îndeplinesc criteriile de adoptare stabilite la articolul 3 alineatul (2) din Regulamentul (CE) nr. 1606/2002.
                  
               
                     (7)
                  
                  
                     Prin urmare, Regulamentul (CE) nr. 1126/2008 ar trebui modificat în consecință.
                  
               
                     (8)
                  
                  
                     Măsurile prevăzute de prezentul regulament sunt conforme cu avizul Comitetului de reglementare contabilă,
                  
               ADOPTĂ PREZENTUL REGULAMENT:
         
            Articolul 1
            Standardul Internațional de Raportare Financiară (IFRS) 4 Contracte de asigurare din anexa la Regulamentul (CE) nr. 1126/2008 se modifică în conformitate cu anexa la prezentul regulament.
         
         
            Articolul 2
            Fiecare societate și fiecare conglomerat financiar, astfel cum este definit la articolul 2 din Regulamentul (UE) 2017/1988, aplică modificările menționate la articolul 1 din prezentul regulament începând cu 1 ianuarie 2021 pentru exercițiile financiare care încep la 1 ianuarie 2021 sau ulterior acestei date.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 243, 11.9.2002, p. 1.
         
            (2)  Regulamentul (CE) nr. 1126/2008 al Comisiei din 3 noiembrie 2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului (JO L 320, 29.11.2008, p. 1).
         
            (3)  Regulamentul (UE) 2017/1988 al Comisiei din 3 noiembrie 2017 de modificare a Regulamentului (CE) nr. 1126/2008 de adoptare a anumitor standarde internaționale de contabilitate în conformitate cu Regulamentul (CE) nr. 1606/2002 al Parlamentului European și al Consiliului în ceea ce privește Standardul Internațional de Raportare Financiară 4 (JO L 291, 9.11.2017, p. 72).
         
            (4)  Directiva 2002/87/CE a Parlamentului European și a Consiliului din 16 decembrie 2002 privind supravegherea suplimentară a instituțiilor de credit, a întreprinderilor de asigurare și a întreprinderilor de investiții care aparțin unui conglomerat financiar și de modificare a Directivelor 73/239/CEE, 79/267/CEE, 92/49/CEE, 92/96/CEE, 93/6/CEE și 93/22/CEE ale Consiliului și a Directivelor 98/78/CE și 2000/12/CE ale Parlamentului European și ale Consiliului (JO L 35, 11.2.2003, p. 1).
      
      
         
            ANEXĂ
            Prelungirea scutirii temporare de la aplicarea IFRS 9
            
               Amendamente la IFRS 4
            
            
               Amendamente la IFRS 4 Contracte de asigurare
               
            
            Punctele 20A, 20J și 20O se modifică.
            
               Scutirea temporară de la aplicarea IFRS 9
            
            
                     
                        20A
                     
                     
                        IFRS 9 se referă la contabilitatea instrumentelor financiare și se aplică pentru perioadele anuale care încep la 1 ianuarie 2018 sau după această dată. Cu toate acestea, pentru un asigurător care îndeplinește criteriile de la punctul 20B, acest IFRS prevede o scutire temporară care permite, dar nu impune, asigurătorului să aplice IAS 39 Instrumente financiare: recunoaștere și evaluare în locul IFRS 9 pentru perioadele anuale care încep înainte de 1 ianuarie 2023. Un asigurător care aplică scutirea temporară de la IFRS 9:
                        
                                    (a)
                                 
                                 
                                    ...
                                 
                              ...
                     
                  
                     
                        20J
                     
                     
                        Dacă, în urma unei reevaluări [a se vedea punctul 20G litera (a)], o entitate nu mai îndeplinește condițiile pentru aplicarea scutirii temporare de la IFRS 9, aceasta este autorizată să aplice în continuare scutirea temporară de la IFRS 9 numai până la sfârșitul perioadei anuale care a început imediat după reevaluarea respectivă. Cu toate acestea, entitatea trebuie să aplice IFRS 9 pentru perioadele anuale care încep la 1 ianuarie 2023 sau după această dată. De exemplu, dacă o entitate stabilește că nu mai îndeplinește condițiile pentru aplicarea scutirii temporare de la IFRS 9, prin aplicarea punctului 20G litera (a) la 31 decembrie 2018 (sfârșitul perioadei sale anuale), aceasta este autorizată să aplice în continuare scutirea temporară de la IFRS 9 numai până la 31 decembrie 2019.
                        ...
                     
                  
               
                  Scutire temporară de la îndeplinirea anumitor cerințe prevăzute de IAS 28
               
            
            
                     
                        20O
                     
                     
                        Punctele 35-36 din IAS 28 Investiții în entitățile asociate și în asocierile în participație impun unei entități să aplice politici contabile uniforme atunci când utilizează metoda punerii în echivalență. Cu toate acestea, pentru perioadele anuale care încep înainte de 1 ianuarie 2023, unei entități i se permite, dar nu i se impune, să mențină politicile contabile relevante aplicate de entitatea asociată sau de asocierea în participație, după cum urmează:
                        
                                    (a)
                                 
                                 
                                    ...
                                 
                              ...